ET Euroopa Liidu Teataja C 203/50

ARVAMUS nr 2/2006

ettepaneku kohta, mis käsitleb nõukogu otsust Euroopa ühenduste omavahendite süsteemi kohta

(vastavalt EÜ asutamislepingu artikli 248 lõike 4 teisele lõigule)

(2006/C 203/02)

EUROOPA ÜHENDUSTE KONTROLLIKODA,

võttes arvesse Euroopa Ühenduse asutamislepingut, eelkõige artikli 248 lõike 4 teist lõiku,

võttes arvesse Euroopa Aatomienergiaühenduse asutamislepingut, eelkõige artikli 160c lõiget 4,

võttes arvesse nõukogu 29. septembri 2000. aasta otsust Euroopa ühenduste omavahendite süsteemi kohta, (1)

võttes arvesse nõukogu 25. juuni 2002. aasta määrust Euroopa ühenduste üldeelarve suhtes kohaldatava finantsmääruse kohta, (2)

võttes arvesse kontrollikoja varasemaid arvamusi Euroopa ühenduste omavahendite süsteemi kohta ning eriti arvamust nr 4/2005, (3)

võttes arvesse nõukogu 26. aprilli 2006. aasta taotlust kontrollikoja arvamuse saamiseks seoses ettepanekuga. (4) nõukogu otsuse kohta, mis käsitleb Euroopa ühenduste omavahendite süsteemi,

arvestades, et Euroopa Ülemkogu 25. ja 26. juuni 1984. aasta Fontainebleau’ istungjärgul järeldati (5) muu hulgas, et kulupoliitika on lõppkokkuvõttes põhiline vahend eelarvetasakaalu hälvete probleemi lahendamiseks; et samas võib iga liikmesriik, kelle eelarvekoormus on tema suhtelise jõukusega võrreldes ülemäärane, kasu saada õigel ajal läbi viidud korrigeerimisest,

arvestades, et Euroopa Ülemkogu 24. ja 25. märtsi 1999. aasta Berliini istungil järeldati (6) muu hulgas, et Euroopa Liidu omavahendite süsteem peaks olema õiglane, läbipaistev, tasuv ja lihtne ning põhinema kriteeriumidel, mis parimal viisil väljendavad iga liikmesriigi suutlikkust anda oma panus sellesse süsteemi,

arvestades, et Euroopa Ülemkogu 16. ja 17. detsembri 2004. aasta Brüsseli istungil kuulati ära komisjoni ettekanne aruandest omavahendite süsteemi toimimise kohta ja ettepanek üldise korrigeerimismehhanismi juurutamiseks (7) ning kutsuti komisjoni ja nõukogu üles jätkama kõigi sellega seoses tõusetuvate küsimuste, sealhulgas süsteemi võimaliku lihtsustamise küsimuse uurimist,

arvestades, et Euroopa Ülemkogu 15. ja 16. detsembri 2005. aasta Brüsseli istungil jõuti muu hulgas kokkuleppele, (8) et omavahendeid reguleeriv kord peab lähtuma üldise võrdsuse eesmärgist ning et see kord peaks seetõttu tagama, et ühegi liikmesriigi eelarvekoormus ei oleks tema suhtelise jõukusega võrreldes ülemäärane ja et see kord peaks sellest tulenevalt sisaldama konkreetseid liikmesriike hõlmavaid sätteid,

ON VÕTNUD VASTU ALLJÄRGNEVA ARVAMUSE:

I. SISSEJUHATUS

1. Komisjon teeb ettepaneku võtta vastu uus nõukogu otsus Euroopa ühenduste omavahendite süsteemi kohta. Pärast selle vastuvõtmist liikmesriikide poolt (9) asendaks see praegu jõus oleva nõukogu 29. septembri 2000. aasta otsuse.

2. Komisjoni ettepaneku eesmärk on viia ellu kokkulepe finantsperspektiivi osas aastateks 2007–2013, milleni jõuti Euroopa Ülemkogu 15.–16. detsembri 2005. aasta Brüsseli istungil (10)

3. See kokkulepe ei muuda praeguse süsteemi põhialuseid; eelkõige säilib Ühendkuningriigile võimaldatav eelarvetasakaalu hälvete korrigeerimine (Ühendkuningriigi korrektsioon) koos Austria, Saksamaa, Hollandi ja Rootsi osa vähendamisega korrigeerimise rahastamises.

4. Ühendkuningriigi korrektsiooni arvutamist kohandatakse niiviisi, et selles võetaks arvesse laienemist. Ühendkuningriik osaleb laienemise kulude rahastamises progresseeruvalt, välja arvatud ühise põllumajanduspoliitika turuga seotud kulude osas. Samas ei ületa Ühendkuningriigi täiendav sissemakse perioodi 2007–2013 maksimumsummat 10,5 miljardit eurot 2004. aasta hindades.

5. Lisaks viiakse sisse erikord. Austria, Saksamaa, Hollandi ja Rootsi käibemaksu-omavahendite sissenõudmise määra vähendatakse. Lisaks vähendatakse Hollandi ja Rootsi iga-aastaseid rahvamajanduse kogutulust sõltuvaid sissemakseid. Seda vähendamist rakendatakse ainult perioodil 2007–2013.

6. Vastavalt Euroopa Ülemkogu taotlusele on komisjoni ettepanekule lisatud komisjoni töödokument Ühendkuningriigile võimaldatava eelarvetasakaalu hälvete korrektsiooni arvutamise, rahastamise, väljamaksmise ning eelarves kajastamise kohta.

7. Euroopa Ülemkogu nõustus, et praegusesse omavahendite süsteemi tehtavad muudatused peavad jõustuma hiljemalt 2009. aasta algusest. Need muudatused peaksid jõustuma 1. jaanuarist 2007 ning neid tuleks vajaduse korral kohaldada tagasiulatuvalt.

8. Kontrollikoda vaatas ettepaneku läbi, pidades silmas Euroopa Ülemkogu poolt alates 1984. aastast kehtestatud Euroopa ühenduste omavahendite süsteemi põhimõtteid. Kontrollikoda võttis arvesse ka oma varasemaid arvamusi. (11) ning praeguse omavahendite süsteemiga seotud audititegevuse tulemusi.

II. ÜLDISED TÄHELEPANEKUD

9. Euroopa Ülemkogu 15. ja 16. detsembri 2005. aasta Brüsseli istungi üldeesmärk oli püüelda võrdsuse poole ning vältida olukorda, kus liikmesriigi eelarvekoormus oleks tema suhtelise jõukusega võrreldes ülemäärane. Samas märgib kontrollikoda järgmist: a) kriteeriume, mille alusel oleks võimalik objektiivselt määratleda, kas liikmesriigi eelarvekoormus on ülemäärane ja millal tuleks liikmesriigile võimaldada korrigeerimist, ei ole kehtestatud; b) puudub järelevalvemehhanism kontrollimaks aja jooksul, kas eelarvekoormus on jätkuvalt ülemäärane ja kas liikmesriigi suhtes kohaldatav vähendav korrektsioon on endiselt õigustatud, (12) ning c) puudub mehhanism, mis võimaldaks kohaldada korrigeerimiskorda teistele liikmesriikidele peale ettepanekus selgesõnaliselt mainitute (13)

10. Kontrollikoda tunnistab, et on tehtud jõupingutusi omavahendite otsuse ühtlustamiseks, nimelt nn “külmutatud määra” kaotamisega.

11. Samas ei ole aga ikka veel käsitletud süsteemis esinevaid tõsiseid puudusi, mida kontrollikoda analüüsis oma eelmises arvamuses. (14) Need puudused põhjustavad arvukalt probleeme, eelkõige seoses süsteemi haldamise, järjepidevuse ja keerukusega ning läbipaistvuse puudumisega.

12. Ettepanek teeb olukorra veelgi keerulisemaks teatud liikmesriikide suhtes kohaldatavate eritingimuste suurema arvu tõttu. Kokkuvõttes kalduvad uued sätted seega olema veelgi keerulisemad ja läbipaistmatumad kui olemasolev süsteem.

III. ERIMÄRKUSED

13. Kontrollikoda tervitab komisjoni ettepanekut, mille kohaselt tuleks omavahendite arvutamise eesmärgist lähtuvalt rahvamajanduse kogutulu arvutamisel rakendada olulisi statistilisi muudatusi. Nagu kontrollikoda on juba märkinud,. (15) välditaks sellega olukordi, kus omavahendite arvutamisel kasutatavad rahvamajanduse kogutulu näitajad ei lange kokku avaldatud riiklike näitajatega, säilitades seeläbi läbipaistvuse.

14. Eraldatud kulude mõiste vajab täpsustamist. Ettepaneku artiklis 4 üksnes mainitakse eraldatud kulusid, kuid mõiste väljaarendamine toimub alles komisjoni töödokumendis Ühendkuningriigile võimaldatava korrigeerimise kohta (16) Kontrollikoda kordab oma arvamuse nr 4/2005 punktides 29–31 esitatud tähelepanekuid, mis on eraldatud kulude definitsiooni suhtes endiselt jõus.

15. Kontrollikoda leiab, et Ühendkuningriigile võimaldatava eelarvetasakaalu hälvete korrektsiooni arvutamist, rahastamist, väljamaksmist ning eelarves kajastamist käsitlevate sätete lisamine komisjoni töödokumenti ei ole kooskõlas EÜ asutamislepingu artikliga 279 (17) ning rikub läbipaistvuse põhimõtet.

IV. JÄRELDUSED JA SOOVITUSED

16. Väljapakutavas uues nõukogu otsuses Euroopa ühenduste omavahendite süsteemi kohta esitatud eeskirjad ja kord kalduvad olema veelgi keerulisemad ja läbipaistmatumad kui olemasolev süsteem. Selles ettepanekus kaugenetakse selgetel ja üldiselt rakendatavatel mehhanismidel põhinevast omavahendite süsteemist veelgi enam, lähenedes süsteemile, kus iga liikmesriigi sissemaksed määratakse eraldi läbirääkimiste tulemusena.

17. Kontrollikoda tunnistab, et komisjoni ettepanek kajastab Euroopa Parlamendi, nõukogu ja komisjoni vaheliste ning Euroopa Ülemkogus peetud keeruliste läbirääkimiste tulemust ning seda peetakse ajutiseks lahenduseks.

18. Kontrollikojal on heameel tõsiasja üle, et komisjonile on antud volitused omavahendite süsteemi täielikuks ja igakülgseks ülevaatamiseks ning aruandluse koostamiseks aastal 2008/2009. Kontrollikoda juhib tähelepanu eelnevatele korduvatele kogemustele, et ühenduste omavahendite süsteemis on põhjalikku reformi väga raske saavutada, kui arutelu selle reformi üle on otseselt seotud läbirääkimistega rahaliste ülemmäärade ja mitmeaastase finantsperspektiivi raames ühenduse poliitikale kulutatavate summade üle. Seetõttu on kontrollikojal heameel tõsiasja üle, et Euroopa Ülemkogu 15. ja 16. detsembri 2005. aasta Brüsseli istungil kokku lepitud läbivaatamise klausel võimaldab omavahendite süsteemi üleüldise reformi ettevalmistamist ja vastuvõtmist aegsasti enne uue finantsperspektiivi aegumist.

19. Kontrollikoda kutsub komisjoni üles uuesti läbi vaatama Ühendkuningriigile võimaldatava eelarvetasakaalu hälvete korrektsiooni arvutamise, rahastamise, väljamaksmise ning eelarves kajastamise korda sätestava dokumendi õigusliku vormi.

Kontrollikoda võttis käesoleva arvamuse vastu oma 28. juuni 2006. aasta istungil Luxembourgis. Kontrollikoja nimel, asendades kontrollikoja presidenti Hubert Weberit, kontrollikoja liige François COLLING

(1) EÜT L 253, 7.10.2000, lk 42.

(2) EÜT L 248, 16.9.2002, lk 1.

(3) Arvamus nr 4/2005 ettepaneku kohta, mis käsitleb nõukogu otsust Euroopa ühenduste omavahendite süsteemi toimimise kohta, ja ettepaneku kohta, mis käsitleb nõukogu määrust seoses rakendusmeetmetega eelarvelise tasakaalustamatuse korrigeerimiseks vastavalt nõukogu (...) otsuse (Euroopa ühenduste omavahendite süsteemi kohta) artiklitele 4 ja 5 (ELT C 167, 7.7.2005, lk 1).

(4) KOM(2006) 99 (lõplik), 8. märts 2006.

(5) Vt EÜ Bülletään 6-1984.

(6) Vt EL Bülletään 3-1999.

(7) KOM(2004) 501 (lõplik), 14. juuli 2004.

(8) Vt eesistujariigi järelduste lõige 6 (nõukogu 30. jaanuari 2006. aasta dokument nr 15914/1/05, REV 1, CONCL 3), milles viidatakse nõukogu 19. detsembri 2005. aasta dokumendile nr 15915/05 CADREFIN 268, eelkõige selle lõikele 77.

(9) Kooskõlas liikmesriikide vastavate põhiseaduslike nõuetega, vastavalt asutamislepingu artiklile 269.

(10) Vt nõukogu 19. detsembri 2005. aasta dokument nr 15915/05 CADREFIN 268.

(11) Vt arvamus nr 4/2005 (ELT C 167, 7.7.2005, lk 1), arvamus nr 7/2003 (ELT C 318, 30.12.2003, lk 1) ja arvamus nr 8/99 (EÜT C 310, 28.10.1999, lk 1).

(12) Vt arvamuse nr 4/2005 lõige 14.

(13) Vt arvamuse nr 4/2005 lõige 14.

(14) Vt eelkõige arvamuse nr 4/2005 lõiked 6–15.

(15) Vt arvamuse nr 4/2005 lõige 23.

(16) Vt punkt 3.2.

(17) Artikli 279 lõikes 2 sätestatakse, et “komisjoni ettepaneku põhjal ning pärast konsulteerimist Euroopa Parlamendiga ja kontrollikoja arvamuse saamist määrab nõukogu ühehäälselt kindlaks meetodid ja menetluse, mille kohaselt ühenduse omavahendeid käsitleva korraga ette nähtud eelarvetulud tehakse komisjonile kättesaadavaks (...).”